text: Nye politibiler er mere synlige
  12 august 2013 kl. 13.56
  Som den første politikreds her i landsdelen har Haderslev Politi fået nye politibiler og motorcykler med gule og blå refleksmærker.
  De gule og blå refleksmærker hjælper politiet i en retning, de længe har ønsket.
  "Vi har i lang tid haft en ønske om at blive mere synlige. Det bliver vi med de her nye biler og motorcykler. For eksempel bliver vi mere synlige i forbindelse med udrykninger, hvilket kan undvige farlige situationer," fortæller Jesper Hansen, leder af færdselsafdelingen hos Syd- og Sønderjyllands Politi.
  
  Blandet modtagelse
  Hos borgerne i Haderslev får de nye farver en blandet modtagelse.
  "Jeg synes de er flotte og synlige. Jeg tror, jeg kan se dem på længere afstand," mener Karen Johnsen fra Haderslev, mens pølsemanden på Torvet i Haderslev er uenig.
  "Det er ikke mig. Jeg kunne bedre lide da de var sorte og hvide, det var flottere. Det her er for poppet," mener pølsemand Finn Wissmann.
  Efterhånden som politibiler i resten af landet bliver slidt ned, er det meningen, at de skal udskiftes med de nye gule og blå biler.
  